b"\n_START_ARTICLE_\nAndrass Samuelsen\n_START_SECTION_\nVida personal\n_START_PARAGRAPH_\nSamuelsen va n\xc3\xa9ixer a Haldarsv\xc3\xadk, Streymoy, l'1 de juliol de 1873. Era fill de Katrina Malena, nascuda Mikkelsen, i de S\xc3\xa1mal Joensen d'Haldarsv\xc3\xadk. Estava casat amb Beata Emilia, nascuda Lindenskov, de T\xc3\xb3rshavn. Va viure bona part de la seva vida a Fuglafj\xc3\xb8r\xc3\xb0ur, a l'illa d'Eysturoy._NEWLINE_El seu fill Georg Lindenskov Samuelsen (1910-1997) va ser l'editor del diari Dimmal\xc3\xa6tting durant gaireb\xc3\xa9 50 anys. La seva n\xc3\xa9ta Lisbeth L. Petersen va ser una de les primeres dones en exercir la pol\xc3\xadtica a les Illes F\xc3\xa8roe, i el seu n\xc3\xa9t Eilif Samuelsen tamb\xc3\xa9 ha estat un membre actiu del Partit Unionista.\n_START_SECTION_\nCarrera pol\xc3\xadtica\n_START_PARAGRAPH_\nVa ser diputat del L\xc3\xb8gting (parlament fero\xc3\xa8s) entre els anys 1906 i 1950. De 1913 a 1916 i de 1918 a 1939 tamb\xc3\xa9 ho va ser del Folketing (parlament dan\xc3\xa8s). Els anys 1917 i 1918 va ser membre del Landsting (segona c\xc3\xa0mera danesa). Samuelsen va presidir el Partit Unionista del 1924 al 1948. _NEWLINE_Va ocupar el c\xc3\xa0rrec de primer ministre de les Illes F\xc3\xa8roe de 1948 a 1950. Va ser la primera persona que exercia aquesta responsabilitat des que havia estat suprimida el 1816. Despr\xc3\xa9s de les eleccions feroeses del 1950 Samuelsen es va retirar de la pol\xc3\xadtica activa, i va deixar el lloc de primer ministre al seu company de partit Kristian Djurhuus._NEWLINE_Andrass Samuelsen va morir a Fuglafj\xc3\xb8r\xc3\xb0ur el 30 de juny de 1954, als 80 anys d'edat. N'hauria fet 81 l'endem\xc3\xa0 de la seva mort._NEWLINE_Samuelsen va ser nomenat cavaller de l'Orde de Dannebrog el 1921 i va rebre la Creu d'Honor de l'Orde de Dannebrog el 1935."